
„КОМПЛЕКСЕН ОНКОЛОГИЧЕН ЦЕНТЪР–БУРГАС” ЕООД
Акредитиран по Наредба № 18 на МЗ от 20.06.2005 г.   

Сертифициран по BDS ISO 45001-2018
Сертифициран по ISO 9001-2015    

Регистриран като Администратор на лични данни

ДО

ОБЩИНСКИ СЪВЕТ
БУРГАС
Изх. № И-503 / 09.04.2024 г.
ДОКЛАДНА ЗАПИСКА
от проф. д-р Христо Стоянов Бозов, д.м., 
управител на  „Комплексен онкологичен център-Бургас" ЕООД
ОТНОСНО: Даване на съгласие за закупуване на допълнителен ринг за РЕТ/СТ за Отделение по нуклеарна медицина към „Комплексен онкологичен център-Бургас" ЕООД
УВАЖАЕМИ ОБЩИНСКИ СЪВЕТНИЦИ,
          „Комплексен онкологичен център-Бургас" ЕООД работи в условията на конкурентен пазар и търси начини да предлага по-качествено обслужване на своите пациенти. В тази връзка следим новите тенденции и търсим, както възможности за закупуване на нова, модерна медицинска апаратура, така и за модернизация на съществуващата.  

          От м.декември 2020 г. дружеството разполага с РЕТ/СТ апарат за Отделение по нуклеарна медицина. РЕТ/СТ апаратът дава възможност, както за прецизна първична диагностика при всички онкологични локализации и точно определяне стадия на заболяването, съответно терапевтичния подход, така и за проследяване ефекта от лечение, и евентуално търсене на прогресия. 

            Към настоящия момент за прегледи на РЕТ/СТ апарата идват пациенти не само от Бургас и региона, а и от цялата страна. Капацитетът на апарата е да обслужва 45 пациенти седмично, което налага предварително записване и време за изчакване от поне 7 дни.

            Въпреки тези добри резултати, ръководството на „КОЦ-Бургас” ЕООД държи сметка за засилената конкуренция в частния сектор и разкритите нови структури, които също предоставят услуги в сферата на нуклеарната медицина. Затова се предприемат мерки за разширяване на обхвата на преминалите пациенти, което може да стане основно чрез оптимизирането на качеството на самите изследвания и на медицинската услуга, която се базира на тях. 

            След направен анализ в тази посока стана ясно, че увеличаване на броя на изследванията е възможен чрез закупуване на допълнителен ринг към съществуващия PET/CT апарат, с което ще се подобри и качеството на изследванията. По данни от производителите на такъв тип оборудване, допълнителният ринг ще допринесе за:  

· подобряване качеството на изследванията чрез: 
· увеличаване 30% на полезната площ за детекция, което ще позволи по-голяма прецизност при диагностиката и проследяването на пациените; 

· двойно подобрение качеството на образа;

· намаляване на пациентската доза, което ще направи изследването по-щадящо за болните 

· съкращаване на времето за изчакване от 7 дни на 2-3 дни, което за голяма част от пациентите е от ключова важност;

· оптимизиране икономическият ефект от използването на апарата чрез:

· възможност за увеличаване на броя на пациентите от 45 бр. на 57 бр. седмично;

· намаляване на разхода за едно изследване поради намаляване на пациентската доза. 
          Съгласно разпоредбата на чл. 12, ал.1, т. 9 от Наредбата за условията и реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас, Общинският съвет  в качеството му на упражняващ правата на едноличния собственик на капитала в търговски дружества с ограничена отговорност взема решения за придобиване, разпореждане и/или сключване на лизингови 
договори за дълготрайни материални активи на стойност над 20 000 лева. 

По предварителни проучвания прогнозната стойност на допълнителен

ринг за РЕТ/СТ е в размер на 720 хил.лв с ДДС, което налага получаване на съгласие от Общински съвет – Бургас за придобиване му. 


Възвръщаемостта на инвестицията, изчислена на база реални приходи и разходи е около 18 месеца. Но най-важните ползи от тази модернизация не са финансовите, а по-качественото обслужване на пациентите, както от гледна точка на прецизност на изследванията, така и по отношение на намаляване на времето за изчакване за прием и съответно на конкурентоспособността на дружеството. Към настоящия момент дружеството разполага със собствен ресурс за закупуването на допълнителния ринг.  

При получаване на съгласие от Общински съвет-Бургас, имаме готовност веднага след като влезе в сила решението, да стартираме процедура по реда на Закона за обществените поръчки за доставка на допълнителен ринг за РЕТ/СТ за Отделение по нуклеарна медицина на  „КОЦ–Бургас” ЕООД. Предвид описаните ползи за пациентите, считам че е целесъобразно да съкратим максимално сроковете, поради което предлагам на Общински съвет Бургас да даде възможност за предварително изпълнение на решението.

           Предвид гореизложеното, на основание чл. 21, ал. 1, т. 23 и ал. 2 от Закона за местното самоуправление и местната администрация във връзка с чл. 12, ал.1, т. 9 от Наредбата за условията и реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас, предлагам 
             Общински съвет - Бургас да вземе следното

Р Е Ш Е Н И Е:

              1. Дава съгласие „Комплексен онкологичен център-Бургас” ЕООД да закупи допълнителен ринг за РЕТ/СТ апарат в Отделение по нуклеарна медицина, с прогнозна стойност 720 хил.лв с ДДС.

               2. С оглед своевременно стартиране на процедура по реда на Закона за обществените поръчки, с възложител „Комплексен онкологичен център-Бургас” ЕООД, на основание чл.60, ал.1 от Административно-процесуалния кодекс, допуска предварително изпълнение на решението по т. 1.

                                                                С УВАЖЕНИЕ:
                                     УПРАВИТЕЛ НА 

                                            „КОЦ-БУРГАС” ЕООД:

…….................................
(проф. д-р Христо Бозов)

